มทร.ศรีวิชัย ส่งมอบระบบโรงเรือนเพาะปลูกขมิ้น โดยใช้พลังงานแสงอาทิตย์
วิสาหกิจชุมชนนวัตกรรมสมุนไพรและเทคโนโลยีการเกษตร ตำบลเขาขาว อำเภอทุ่งสง จังหวัดนครศรีธรรมราช เป็นวิสาหกิจชุมชนที่ทำการเพาะปลูกขมิ้นด้วงเพื่อนำมาผลิตเป็นอาหารเสริมเพื่อการจำหน่าย แต่การปลูกขมิ้นด้วงในแปลงเพาะปลูกทั่วไปจะมีศัตรูพืชทำลายคุณภาพของขมิ้น อีกทั้งการปลูกในแปลงเพาะปลูกสามารถปลูกได้เพียงปีละครั้งเท่านั้น เพื่อเป็นการพักดินสำหรับการเพาะปลูกในครั้งถัดไป ทำให้ในรอบปีในพื้นที่แปลงเดิมไม่สามารถเพาะปลูกขมิ้นได้อย่างต่อเนื่องนางสาวพัชรี คงแก้ว นางสาวสุภาวดี มูณีย์ และนางสาวอนุสรา มาสุข นักศึกษาหลักสูตรเทคโนโลยีสารสนเทศ คณะวิทยาศาสตร์และเทคโนโลยี มทร.ศรีวิชัย พร้อมด้วยอาจารย์สราญพงศ์ หนูยิ้มซ้าย อาจารย์ที่ปรึกษาร่วมกับคณาจารย์ในหลักสูตร มีแนวคิดในการพัฒนาระบบโรงเรือนเพาะปลูกขมิ้นที่ควบคุมสภาวะแวดล้อมภายในโรงเรือนแบบอัตโนมัติโดยใช้พลังงานแสงอาทิตย์สำเร็จและส่งมอบให้กับวิสาหกิจชุมชนนวัตกรรมสมุนไพรและเทคโนโลยีการเกษตร ตำบลเขาขาว อำเภอทุ่งสง จังหวัดนครศรีธรรมราช โดยมีนายสุปัญญา ชูทอง รองประธานวิสาหกิจชุมชน เป็นผู้รับมอบการทำงานของระบบสามารถควบคุมอุปกรณ์ต่างๆ ให้ทำงานโดยอัตโนมัติตามเงื่อนไขที่ได้กำหนดไว้ ได้แก่ ทำงานอัตโนมัติตามค่าอุณหภูมิ ค่าความชื้นอากาศและค่าความชื้นในดิน ระบบทำงานอัตโนมัติตามเวลาที่กำหนดไว้ล่วงหน้าได้ ในส่วนของการควบคุมและการตั้งค่าของระบบสามารถทำได้ทั้งจากการกดปุ่มคีย์แพดที่หน้าตู้ควบคุม หรือควบคุมจากสมาร์ทอุปกรณ์ ได้แก่ โทรศัพท์มือถือ แท็บเล็ต หรืออุปกรณ์อื่น ที่ใช้ระบบปฏิบัติการ Android หรือ ios ได้ ทั้งนี้ในขณะที่ระบบกำลังทำงานผู้พัฒนาระบบได้ออกแบบให้ระบบสามารถแจ้งสถานะการทำงานของระบบไปยังแอปพลิเคชันไลน์ โดยข้อความที่ระบบทำการแจ้งได้แก่ ระบบเริ่มทำงาน ระบบกำลังทำงานแบบอัตโนมัติ ระบบกำลังทำงานตามเวลา พัดลมปิด พัดลมเปิด เป็นต้นสำหรับอุปกรณ์ภายในโรงเรือนที่ระบบจะทำการควบคุม เพื่อให้สภาวะแวดล้อมภายในโรงเรือนเหมาะสม สอดคล้องกับการเจริญเติบโตของขมิ้นด้วง ได้แก่ พัดลมระบายอากาศ ปั๊มน้ำสำหรับพ่นละอองน้ำและปั๊มน้ำสำหรับน้ำหยด นอกจากนี้เพื่อเป็นการประหยัดค่าใช้จ่ายในเรื่องของค่าไฟฟ้าที่ใช้ในโรงเรือน ทางทีมงานพัฒนาระบบยังได้ออกแบบให้มีการใช้พลังงานไฟฟ้าจากแผงโซลาเซลล์และมีระบบสำรอง กรณีไฟฟ้าจากแสงโซลาเซลล์ไม่เพียงพอระบบจึงยังคงสามารถใช้ไฟฟ้าพื้นฐานที่มีอยู่เดิมได้ตามปกติ จุดเด่นขอเครื่องคือ ควบคุมสภาวะแวดล้อมแบบอัตโนมัติโดยใช้พลังงานแสงอาทิตย์ยังสามารถนำไปใช้กับพืชชนิดอื่นๆ และการเลี้ยงสัตว์ได้อีกด้วยผู้สนใจต้องการระบบอัตโนมัติเพื่อช่วยแก้ปัญหาด้านต่างๆ สามารถติดต่อได้ที่ คณะวิทยาศาสตร์และเทคโนโลยี มหาวิทยาลัยเทคโนโลยีราชมงคลศรีวิชัย เลขที่ 109 หมู่ 2 ตำบลถ้ำใหญ่ อำเภอทุ่งสงจังหวัดนครศรีธรรมราช 80110 โทรศัพท์ 0-7577-3336 ถึง 7 โทรสาร 0-7577-3338